Wokrjes Sprjewja-Nysa podpěruje młodych ludźi, kotřiž chcedźa wučerstwo za předmjet serbšćinu studować, z přidatnym stipendijom. To je wokrjesny sejmik na swojim februarskim posedźenju wobzamknył.
Baršć (HA/SN). Delnja Łužica dóstanje nětko wot wokrjesa Sprjewja-Nysa (SPN) konkretnu podpěru při zdobywanju młodych ludźi, zo bychu so na wučerku abo wučerja serbšćiny wukubłali. Frakcija Lěwicy we wokrjesnym sejmiku zapoda za to projekt, z kotrymž je so minjenu srjedu wokrjesny sejmik na swojim posedźenju w Baršću zaběrał. Lěwica namjetuje, zo bychu tych, kotřiž chcedźa studować wučerstwo za předmjet serbšćinu, z přidatnym stipendijom podpěrali. Tón wučinja měsačnje 500 eurow a płaći pjeć lět, za cyły čas studija. Wuměnjenje je, zo ma nowa serbska wučerka resp. nowy serbski wučer najpozdźišo pjeć měsacow po zakónčenju studija započeć serbšćinu wuwučować w šuli, kotruž šulski zarjad hromadźe z wokrjesom Sprjewja-Nysa wupyta. Najprjedy pjeć lět dołho dyrbi wona resp. wón potom tam dźěłać.
szl_Latn szl_Latn